Գերխնդիրներուն անդրադառնալով՝ մեզի համար լուրջ բացթողում են գաղութի տարբեր մասնիկներուն միջեւ առկայ պատնէշները: Դժբախտ իրականութիւն է այն, որ այստեղ բնակող իրանահայը, լիբանանահայը, հայաստանահայը, սուրիահայը, իրաքահայը եւ տարբեր երկիրներէ եկած հայերը կառչած կը մնան իրենց ենթամշակոյթներուն ու սովորութիւններուն: Այս երեւոյթը, որուն կ՛ակնարկեմ, ամերիկեան հասկացողութեան մէջ կը կոչուի Silo Mentality, նման ցորենի հսկայ տակառներու, որոնք քով քովի դրուած են, սակայն մէկ տակառը կապ չունի միւսին հետ: Այս մտայնութեան մենք ականատեսն ենք ամէն օր: Ուստի, մենք կ՛աշխատինք շեշտել հասարակ յայտարարները եւ մօտեցնել բոլորը իրարու: Ասիկա լո՛ւրջ մտահոգութիւն է Կեդրոնական կոմիտէութեան համար: Ուրախ եմ յայտնելու, որ թէեւ սահմանափակ, սակայն որոշ յառաջընթաց արձանագրած ենք այս ուղղութեամբ: